ലഖിംപൂര് കര്ഷക കൂട്ടക്കൊല: ആശിഷ് മിശ്ര റിമാന്ഡില് ലഖിംപൂര് ഖേരി കര്ഷക കൊലപാതക കേസില് കേന്ദ്ര ആഭ്യന്തര സഹമന്ത്രി അജയ് മിശ്രയുടെ മകന് ആശിഷ് മിശ്രയെ അറസ്റ്റ് ചെയ്തത് 12 മണിക്കൂര് നീണ്ട ചോദ്യംചെയ്യലിന് ഒടുവില്. കോടതിയില് ഹാജരാക്കിയ ആശിഷിനെ രണ്ട് ദിവസത്തേക്ക് റിമാന്ഡ് ചെയ്തു. ഇന്നലെ രാവിലെ 10.36ന് തുടങ്ങിയ ചോദ്യചെയ്യലിന്റെ ആന്റി ക്ലൈമാക്സ് സംഭവിച്ചത് രാത്രി 10:45ന്. 12 മണിക്കൂര് ലഖിംപൂര് പൊലീസ് ലൈന് സാക്ഷ്യം വഹിച്ച നാടകീയ രംഗങ്ങള്ക്ക് കൂടിയാണ് സമാപനമായത്. ലഖിംപൂര് കര്ഷക കൊലപാതക കേസില് ആശിഷ് മിശ്ര ചോദ്യംചെയ്യലില് സഹകരിക്കുന്നില്ലെന്നും അറസ്റ്റ് രേഖപ്പെടുത്തിയെന്നും അന്വേഷണ ഉദ്യാഗസ്ഥരുടെ സ്ഥിരീകരണം. കര്ഷകരുടെ മുകളിലേക്ക് ഓടിച്ചുകയറ്റിയ വാഹനത്തില് താന് ഉണ്ടായിരുന്നില്ലെന്ന വാദം ആശിഷ് ചോദ്യം ചെയ്യലിലും ആവര്ത്തിച്ചു. എന്നാല് പൊലീസ് ഇത് മുഖവിലയ്ക്ക് എടുത്തിട്ടില്ല.ചോദ്യംചെയ്യലിന്റെ ആദ്യ അര മണിക്കൂറില് മാത്രമാണ് ആശിഷ് മിശ്ര സഹകരിച്ചത്. ഇതിനുശേഷം പൊലീസിന്റെ ചോദ്യങ്ങളില് മൗനം പാലിച്ചു. വാഹനങ്ങള് ഒരുക്കി പൊലീസ് തയ്യാറായെങ്കിലും പുലര്ച്ചെ 12.20ഓടെ മാത്രമാണ് ആശിഷിനെയും കൊണ്ട് പ്രത്യേക അന്വേഷണ സംഘം പുറത്തേക്ക് വന്നത്. മജിസ്ട്രേറ്റിന് മുന്നില് ഹാജരാക്കിയ ആശിഷിനെ തിങ്കളാഴ്ച്ച വരെ റിമാന്റ് ചെയ്തു.അതിനിടെ അഞ്ചിന സമര പരിപാടികളുമായി രാജ്യവ്യാപകമായി പ്രതിഷേധം ശക്തമാക്കുമെന്ന് കര്ഷകര് അറിയിച്ചു. കേന്ദ്രമന്ത്രി അജയ് മിശ്രയെ ഉടന് പുറത്താക്കണമെന്ന് കര്ഷകര് ആവശ്യപ്പെടുന്നു. ചൊവ്വാഴ്ച കര്ഷക രക്തസാക്ഷിദിനമായി ആചരിക്കും. രാജ്യത്തിന്റെ വിവിധ ഭാഗങ്ങളില്നിന്നുള്ള കര്ഷകര് ഈ ദിവസം ലഖിംപൂര്ഖേരിയിലെത്തി പ്രതിഷേധത്തിന്റെ ഭാഗമാകും. 15ന് ദസറദിനത്തില് രാജ്യവ്യാപകമായി പ്രധാനമന്ത്രി നരേന്ദ്ര മോദി, ആഭ്യന്തരമന്ത്രി അമിത് ഷാ എന്നിവരുടെ കോലം കത്തിക്കും. 18ന് രാജ്യത്തുടനീളം ട്രെയിനുകള് തടയാനും പദ്ധതിയുണ്ട്. ബിജെപിയുടെ കര്ഷകദ്രോഹ നയങ്ങളെക്കുറിച്ച് ദേശവ്യാപകമായി പ്രതിഷേധമുയര്ത്തുകയാണ് ഇതുവഴി കിസാന് മോര്ച്ച ലക്ഷ്യമിടുന്നത്. ലഖ്നൗവില് 26ന് മഹാപഞ്ചായത്തും സംഘടിപ്പിക്കുമെന്ന് കിസാന് മോര്ച്ച അറിയിച്ചു.